Гулъытэм тращIыхь
«Зэгъунэгъухэм я дунейпсо махуэ» урысейпсо Iуэхум теухуа зэхыхьэхэр щекIуэкIащ Жанхъуэтекъуэ, ПсыкIэху, Кубэ-Тэбэ къуажэхэми.
Бахъсэн щIыналъэм и администрацэм и Iэтащхьэм и къуэдзэ Ует Анатолэ- рэ IэщIагъэлIхэмрэ дэтхэнэ фэтэрми щIыхьащ. ХьэщIэхэм бысымхэм гурагъэIуащ мы махуэшхуэм и мыхьэнэм и мызакъуэу, унэр зыхуей хуэгъэзэным егугъун, капитальнэ ремонт ящIын пап-щIэ зэхуахьэс мылъкум ахъшэ халъхьэн зэрыхуейр.
ГуфIэгъуэм и щIыхькIэ яухуа Iэнэм пэрысу псори тепсэлъыхьащ езыхэм я пщIантIэр, уэрамыр, къуажэр зэIузэпэщ ящIын папщIэ зэфIагъэкIыпхъэхэм. ЦIыху псоми хуэдэу, зэгъунэгъухэми гугъуехь зэмылIэужьыгъуэхэр къахукъуокI, абы къыхэкIыу къагъуэтын хуейщ дэтхэнэри арэзы зытехъуэн хэкIыпIэхэр.
Зэгъунэгъухэр зы зэман зы унагъуэм щыщхэм хуэдэу зэхущыту щытащ, сыткIи зэдэгуашэу. Иджы нэхъ тынш хъуащ дунейм и дэтхэнэ щIыпIэми щыпсэу уи цIыхугъэм псалъэ гуапэхэр жепIэну. А Iэмалыр нэхъыбэрэ къэгъэсэбэпын хуейщ. Мы гуфIэгъуэр зыхуэгъэпсар гулъытэ зэхуащIын, зэрыIыгъын зэрыхуейр псоми ягу къэгъэкIыжынырщ.
Фэтэр куэд зыхэт унэхэм щыпсэухэм район администрацэм и унафэщIхэм фIыщIэ хуащIащ икIи мыпхуэдэ Iуэхухэр нэхъыбэрэ къаIэтыну зэрафIэкъабылыр жаIащ.
Бахъсэн щIыналъэм и
администрацэм и пресс-IуэхущIапIэ.
